62018TO0530_RES
Υπόθεση T-530/18
Ρουμανία
κατά
Ευρωπαϊκής Επιτροπής
Διάταξη του Γενικού Δικαστηρίου (όγδοο τμήμα)της 30ής Απριλίου 2019
«Προσφυγή ακυρώσεως – ΕΓΤΕ και ΕΓΤΑΑ – Εκτελεστική απόφαση της Επιτροπής – Κοινοποίηση στον αποδέκτη – Δημοσίευση της αποφάσεως στην Επίσημη Εφημερίδα της Ευρωπαϊκής Ένωσης – Προθεσμία ασκήσεως προσφυγής – Χρονικό σημείο ενάρξεως – Εκπρόθεσμο – Απαράδεκτο»
Προσφυγή ακυρώσεως – Προθεσμίες – Χαρακτήρας δημοσίας τάξεως – Χρονικό σημείο ενάρξεως – Κοινοποίηση – Απόφαση της Επιτροπής για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του ΕΓΤΕ και του ΕΓΤΑΑ – Μεταγενέστερη δημοσίευση της αποφάσεως στην Επίσημη Εφημερίδα – Δεν ασκεί επιρροή
(Άρθρα 263, εδ. 6, και 297 § 2, εδ. 3, ΣΛΕΕ)
(βλ. σκέψεις 22-25, 27-32, 36-38, 42-47)
Προσφυγή ακυρώσεως – Προθεσμίες – Χρονικό σημείο ενάρξεως – Κοινοποίηση – Έννοια
(Άρθρα 263, εδ. 6, και 297 § 2, εδ. 3, ΣΛΕΕ)
(βλ. σκέψη 26)
Προσφυγή ακυρώσεως – Προθεσμίες – Χαρακτήρας δημοσίας τάξεως – Χρονικό σημείο ενάρξεως – Κοινοποίηση – Δεν ασκούν επιρροή αμιγώς τυπικά σφάλματα
(Άρθρα 263, εδ. 6, και 297 § 2, εδ. 3, ΣΛΕΕ)
(βλ. σκέψεις 48-58)
Σύνοψη
Στην υπόθεση επί της οποίας εκδόθηκε η διάταξη Ρουμανία κατά Επιτροπής (T-530/18), της 30ής Απριλίου 2019, το Γενικό Δικαστήριο επιλήφθηκε προσφυγής της Ρουμανίας με αίτημα τη μερική ακύρωση εκτελεστικής αποφάσεως της Επιτροπής για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο ευρωπαϊκών γεωργικών ταμείων (
1
). Με την απόφαση αυτή, η Επιτροπή είχε, μεταξύ άλλων, επιβάλει στη Ρουμανία δημοσιονομική διόρθωση ύψους άνω των 90 εκατομμυρίων ευρώ. Η υπόθεση αυτή παρέσχε στο Γενικό Δικαστήριο τη δυνατότητα να αποσαφηνίσει το χρονικό σημείο ενάρξεως της προθεσμίας ασκήσεως προσφυγής ακυρώσεως κατά ατομικής πράξεως, όπως η απόφαση που εκδίδεται δυνάμει του άρθρου 297, παράγραφος 2, τρίτο εδάφιο, ΣΛΕΕ, όταν η πράξη αυτή περιήλθε σε γνώση του αποδέκτη της κατά δύο διαφορετικούς τρόπους. Συγκεκριμένα, εν προκειμένω, η προσβαλλόμενη απόφαση, αφενός μεν, κοινοποιήθηκε στη Μόνιμη Αντιπροσωπεία της Ρουμανίας στην Ευρωπαϊκή Ένωση, στις 14 Ιουνίου 2018, και, αφετέρου, δημοσιεύθηκε στην Επίσημη Εφημερίδα της Ευρωπαϊκής Ένωσης, στις 15 Ιουνίου 2018.
Καταρχάς, το Γενικό Δικαστήριο υπενθύμισε ότι, κατά το άρθρο 263, έκτο εδάφιο, ΣΛΕΕ, η προσφυγή ακυρώσεως πρέπει να ασκείται εντός δύο μηνών, υπολογιζομένων, κατά περίπτωση, από τη δημοσίευση της προσβαλλομένης πράξεως, την κοινοποίησή της στον προσφεύγοντα ή, ελλείψει δημοσιεύσεως ή κοινοποιήσεως, από την ημέρα κατά την οποία ο προσφεύγων έλαβε γνώση της πράξεως. Επιπλέον, αφενός, δυνάμει του άρθρου 60 του Κανονισμού Διαδικασίας του Γενικού Δικαστηρίου, οι δικονομικές προθεσμίες παρεκτείνονται λόγω αποστάσεως κατά δέκα ημέρες κατ’ αποκοπήν και, αφετέρου, δυνάμει του άρθρου 59 του Κανονισμού αυτού, όταν η προθεσμία ασκήσεως προσφυγής κατά πράξεως οργάνου αρχίζει να τρέχει από τη δημοσίευση της πράξεως στην Επίσημη Εφημερίδα, η προθεσμία υπολογίζεται από το τέλος της δεκάτης τετάρτης ημέρας από τη δημοσίευση αυτή.
Εν συνεχεία, το Γενικό Δικαστήριο επισήμανε ότι η ημερομηνία που λαμβάνεται υπόψη για τον καθορισμό του χρονικού σημείου ενάρξεως της προθεσμίας ασκήσεως προσφυγής ακυρώσεως, είναι η ημερομηνία της δημοσιεύσεως στην Επίσημη Εφημερίδα, όταν η δημοσίευση αυτή, η οποία αποτελεί προϋπόθεση για την έναρξη ισχύος της πράξεως, προβλέπεται από τη Συνθήκη ΛΕΕ, και, για τις λοιπές περιπτώσεις που διαλαμβάνονται στο άρθρο 297, παράγραφος 2, τρίτο εδάφιο, ΣΛΕΕ, μεταξύ των οποίων περιλαμβάνεται και η περίπτωση των αποφάσεων που καθορίζουν τον αποδέκτη τους, είναι η ημερομηνία της κοινοποιήσεως. Συνακόλουθα, όσον αφορά πράξη που καθορίζει τους αποδέκτες της, μόνον το κείμενο που κοινοποιείται στους αποδέκτες είναι αυθεντικό, έστω και αν η πράξη αυτή δημοσιεύθηκε και στην Επίσημη Εφημερίδα. Εν προκειμένω, στο μέτρο που η προσβαλλόμενη απόφαση καθορίζει ρητώς τη Ρουμανία ως αποδέκτη, η εν λόγω απόφαση άρχισε να παράγει αποτελέσματα, έναντι αυτής, με την κοινοποίησή της. Επιπλέον, η προθεσμία ασκήσεως προσφυγής άρχισε να τρέχει από την κοινοποίηση αυτή και, δεδομένου ότι το άρθρο 59 του Κανονισμού Διαδικασίας δεν μπορεί να εφαρμοστεί, η προθεσμία αυτή, περιλαμβανομένης και της παρεκτάσεως λόγω αποστάσεως, εξέπνευσε στις 24 Αυγούστου 2018. Ως εκ τούτου, το Γενικό Δικαστήριο έκρινε ότι η προσφυγή που άσκησε η Ρουμανία στις 7 Σεπτεμβρίου 2018 είναι εκπρόθεσμη και πρέπει να απορριφθεί ως απαράδεκτη.
Τέλος, το Γενικό Δικαστήριο υπογράμμισε ότι το συμπέρασμα αυτό δεν ανατρέπεται από τα επιχειρήματα της προσφεύγουσας.
Συναφώς, πρώτον, η Ρουμανία υποστήριξε ότι, δεδομένου ότι το σημείο ενάρξεως της προθεσμίας ασκήσεως προσφυγής ακυρώσεως κατά πράξεως θεσμικού οργάνου δεν συνδέεται αυτομάτως με το χρονικό σημείο ενάρξεως της ισχύος ή παραγωγής των εννόμων αποτελεσμάτων της πράξεως αυτής, εν προκειμένω, η ημερομηνία δημοσιεύσεως της προσβαλλομένης αποφάσεως στην Επίσημη Εφημερίδα θα μπορούσε να γίνει δεκτή ως χρονικό σημείο ενάρξεως της προθεσμίας αυτής, έστω και αν η εν λόγω απόφαση είχε ήδη παραγάγει αποτελέσματα έναντι της Ρουμανίας, λόγω της προγενέστερης κοινοποιήσεώς της. Το Γενικό Δικαστήριο έκρινε, μεταξύ άλλων, ότι η επιχειρηματολογία αυτή στηρίζεται σε σύγχυση μεταξύ των προϋποθέσεων του παραδεκτού προσφυγής ακυρώσεως, που ρυθμίζονται στο άρθρο 263 ΣΛΕΕ, και των προϋποθέσεων του κύρους της πράξεως που προσβάλλεται με μια τέτοια προσφυγή.
Δεύτερον, η Ρουμανία επικαλέστηκε την ύπαρξη πάγιας πρακτικής την οποία έχει υιοθετήσει από μακρού χρόνου η Επιτροπή και η οποία συνίσταται στη δημοσίευση στην Επίσημη Εφημερίδα των αποφάσεων, όπως η επίμαχη στην υπό κρίση υπόθεση, με παράλληλη κοινοποίηση στους αποδέκτες τους. Υποστήριξε ότι, στην ιδιόμορφη αυτή περίπτωση, το σημείο ενάρξεως της προθεσμίας ασκήσεως προσφυγής έπρεπε να είναι η δημοσίευση των εν λόγω αποφάσεων. Το Γενικό Δικαστήριο επισήμανε ότι, ακόμη και αν υποτεθεί ότι υφίσταται τέτοια πρακτική, εφόσον η απόφαση έχει κοινοποιηθεί προγενέστερα, πρέπει να λαμβάνεται υπόψη η ημερομηνία αυτή για τον υπολογισμό της προθεσμίας ασκήσεως της προσφυγής και όχι η δημοσίευση στην Επίσημη Εφημερίδα η οποία πραγματοποιήθηκε μεταγενέστερα. Επιπλέον, η υιοθέτηση του μοναδικού κριτηρίου της κοινοποιήσεως ως σημείου ενάρξεως της προθεσμίας ασκήσεως προσφυγής ακυρώσεως κατά των πράξεων που καθορίζουν τους αποδέκτες τους εγγυάται την ασφάλεια δικαίου και την αποτελεσματική δικαστική προστασία, σε αντίθεση με μια υβριδική λύση, κατά την οποία ο αποδέκτης πράξεως η οποία του κοινοποιήθηκε νομοτύπως θα πρέπει επιπλέον να αναζητήσει την ενδεχόμενη και αβέβαιη, καθόσον δεν είναι υποχρεωτική, δημοσίευση στην Επίσημη Εφημερίδα.
Τρίτον, όσον αφορά το επιχείρημα ότι υφίστανται διαφορές μεταξύ του κειμένου που δημοσιεύθηκε στην Επίσημη Εφημερίδα και εκείνου που κοινοποιήθηκε, το οποίο ήταν ελλιπές, το Γενικό Δικαστήριο υπενθύμισε ότι η κοινοποίηση είναι η ενέργεια με την οποία ο συντάκτης πράξεως ατομικής ισχύος γνωστοποιεί την πράξη στους αποδέκτες της και τους παρέχει έτσι τη δυνατότητα να λάβουν γνώση του περιεχομένου της καθώς και των λόγων στους οποίους στηρίζεται. Εν προκειμένω, λόγω της ήσσονος σημασίας τους, οι προαναφερθείσες διαφορές δεν μπορούσαν να εμποδίσουν τη Ρουμανία να λάβει γνώση του περιεχομένου της προσβαλλομένης αποφάσεως με επαρκή σαφήνεια και ακρίβεια, καθώς και να κατανοήσει τους λόγους στους οποίους η απόφαση στηρίζεται. Επομένως, οι διαφορές αυτές δεν επηρεάζουν την εφαρμογή της προθεσμίας ασκήσεως προσφυγής ακυρώσεως.
(
1
)	Εκτελεστική απόφαση (EE) 2018/873 της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (ΕΕ 2018, L 152, σ. 29).